Vertinimo apžvalga

Finansų politikos departamento Ekonominės analizės ir vertinimo skyriaus darbo dokumentas

**2021–2027 m.** **visuomenės skaitmeninimo išankstinio poveikio vertinimas**

Užsakovas: Ekonomikos ir inovacijų ministerija (ŪM)

Vertinimą atliko: UAB „Visionary analytics“, 2020 m.

**Vertinimo tikslas, uždaviniai, apimtis, metodai**

**Tikslas**

Pateikti pasiūlymus dėl Europos Sąjungos fondų investicijų 2021–2027 m. panaudojimo didinant visuomenės skaitmeninimą.

**Uždaviniai**

1. Įvertinti ir pagrįsti Europos regioninės plėtros ir sanglaudos fondų politiką aprašančio reglamento projekte nustatytų uždavinių, susijusių su visuomenės skaitmeninimu, galimas veiklas 2021–2027 m. programavimo laikotarpiu;

2. Pateikti rekomendacijas dėl visuomenės skaitmeninimo tobulinimo ir plėtros gairių 2021–2027 m. programavimo laikotarpiu.

**Naudoti metodai**

Duomenų analizės metodai: antrinių šaltinių ir statistinių duomenų analizė, užsienio patirties analizė, atvejo studijos, priemonių lyginamoji analizė. Duomenų rinkimo metodai: statistiniai **duomenys** surinkti iš: (1) ES struktūrinės paramos kompiuterinės informacinės valdymo ir priežiūros sistemos (SFMIS) bei (2) Eurostato, Lietuvos statistikos departamento ir kitų oficialių šaltinių; interviu, fokusuota dsikusija, antriniai šaltiniai.

**Apimtis**

Vertinime inventorizuotos 2007–2013 ir 2014–2020 m. laikotarpių priemones, nustatyta tikėtiną jų nauda, tinkamumas ir poveikis. Atliepiant šį poreikį, įvertinta dvidešimt 2007–2013 m. 2.3 prioriteto „Informacinė visuomenė visiems“ ir 2014–2020 m. veiksmų programos 2 prioriteto „Informacinės visuomenės skatinimas“ priemonių.

Išskirti prioritetines visuomenės skaitmeninimo kryptis, atsižvelgiant į dabartinius Lietuvos bei Europos Sąjungos institucijų strateginius dokumentus ir teisės aktus.

**Pagrindiniai vertinimo rezultatai**

1. **Vertinime nustatyti visuomenės skaitmeninimo iššūkiai.**

Lietuva jau kelis dešimtmečius kaupia skaitmeninės transformacijos iniciatyvų patirtį, tačiau tebėra skaitmeninimo „vidutiniokė“, nes

a) *silpni Lietuvos gyventojų skaitmeniniai gebėjimai* (gyventojams trūksta įgūdžių ir motyvacijos naudotis skaitmeninėmis technologijomis kasdieniame gyvenime, vos du trečdaliai namų ūkių 2019 m. buvo užsisakę plačiajuosčio ryšio paslaugas; mažiau nei kitų ES šalių gyventojai naudojasi debesijos sprendimais, ieško darbo ar naudoja socialinius tinklus profesiniais tikslais, mokosi nuotoliniu būdu); nemažai spragų išlieka užtikrinant pakankamus darbo jėgos skaitmeninius gebėjimus: net trečdaliui darbuotojų ir bedarbių stinga bazinių gebėjimų; IRT specialistų skaičius – vienas mažiausių ES, o įmonės neužsiima darbuotojų skaitmeninių įgūdžių ugdymu; neišnaudojamas moterų potencialas dalyvauti skaitmeninėje ekonomikoje – nors vidutiniškai moterys daugiau naudojasi skaitmeninėmis technologijomis ir daugiau jų turi aukštesnius nei bazinius skaitmeninius gebėjimus, IRT specialisčių moterų mažiau nei vyrų.

b*) nepakankamos verslo investicijos į skaitmenines technologijas* – nors viešoji ir privačioji IRT infrastruktūra Lietuvoje yra gerai išplėtota, auga skaitmeninimo sprendimų teikėjų galimybės globaliose vertės grandinėse, tačiau ūkio struktūrinė kaita per lėta ir investicijos į technologinį atsinaujinimą nepakankamos: pramonėje vyrauja žemo technologinio išsivystymo SVV ir užsakomoji žemos pridėtinės vertės produktų gamyba, o tai riboja moderniausių technologinių sprendimų poreikį, B2B ir mokslo-verslo bendradarbiavimą; verslo investicijos į MTEPI nuo 2012 m. auga stabiliai, tačiau nedaug, IRT industrijų – skaitmeninių inovacijų kūrėjų – verslo MTEPI išlaidų dalis nuo BVP dešimteriopai atsilieka nuo EBPO ir ES vidurkių; tik ketvirtadalis įmonių – skaitmeninių inovacijų taikytojų *–* planuoja investicijas į „Pramonė 4.0“ technologijas; aukštųjų technologijų sektorių plėtrą riboja kvalifikuotos darbo jėgos (programuotojų, inžinierių, kt.) pasiūla.

c) *Viešojo sektoriaus skaitmeninė transformacija vyksta per lėtai, veiksmai inkrementiški ir mažai ambicingi.* Investicijos nukreiptos į techninius, operacinio lygio klausimus, skaitmeninimas dar nepalietė institucijų veiklos procesų. Įgyvendinami skaitmeninimo projektai pernelyg dideli ir nepaslankūs, tai lemia ir didžiulė skaitmeninimo srities priklausomybė nuo ES investicijų, kurias sudėtinga programuoti ir panaudoti lanksčiai. Viešajame sektoriuje stinga eksperimentavimo kultūros, itin reikalingos skaitmeninių sprendimų plėtrai, neišnaudojamas verslo potencialas į viešąjį sektorių „atvesti“ inovacijas.

**2. Pateiktos visuomenės skaitmeninimo sėkmės sąlygos ir gairės po 2021 m.** Gairės pateikiamos 1 schemoje.

Skaitmeninimas palies visas kasdienio gyvenimo sritis, ekonomikos sektorius, įmones, institucijas, piliečius. Skaitmeninimo strategijos sėkmė priklausys ir nuo to, ar bus įgyvendinti šie horizontalūs pokyčiai (sėkmės sąlygos):

* Įdiegtas holistinis požiūris į skaitmeninimo iniciatyvas, ypač viešųjų paslaugų srityje (transformacija turi apimti visus, nuo paslaugos pateikimo vartotojams techninių sprendimų iki institucijos vidaus procesų);
* Peržiūrėta viešojo sektoriaus tarnautojų motyvacinė sistema ir investuota į jų skaitmeninius gebėjimus;
* EIM imsis politinės lyderystės, Skaitmeninės darbotvarkės taryba taps aktyvių diskusijų apie inovatyvias idėjas forumu, o IVPK įgaus stipresnį vaidmenį valstybėje kaip skaitmeninis kompetencijų centras;
* Skatinama diegti lanksčius technologinius sprendimus viešajame sektoriuje (pavyzdžiui, bus taikoma mikroservisų architektūra kuriant viešojo sektoriaus sistemas);
* Diegiami politikos eksperimentavimo įrankiai ir skatinama mokslo-verslo-valstybės sąveika (didžiulio potencialo siekiant proveržio šioje srityje turi Govtech Lab);
* Pritraukti alternatyvūs finansavimo šaltiniai – mažėjant ES struktūrinių fondų vaidmeniui šalyje, vis aktualesnėmis tampa tiesiogiai Europos Komisijos valdomos programos („Skaitmeninė Europa“, „Europos horizontas“, „Invest EU“, Europos infrastruktūros tinklų priemonė (*CEF2 Digital*);
* Laiku įgyvendinti reikiamus teisinės bazės pokyčiai, sekama ES standartais ir gerąja praktika.

**3. Nustatytos investavimo kryptys po 2021 m.**

Atsižvelgiant į Europos Komisijos šalies ataskaitą, neformalių derybų rezultatus, 2007–2020 m. laikotarpių pasiekimus ir Europos bei Lietuvos strateginę viziją, ES struktūrinių fondų investicijas, skirtas 1.2 uždaviniui siūloma telkti penkiomis kryptimis – visos jos atitinka visuomenės skaitmeninimo gairėse pateiktus siūlymus:

|  |
| --- |
| **a)** *Skaitmeninių inovacijų centrų veikla,*užtikrinant,kad centrai nedidins konkurencijos rinkoje veikiantiems žaidėjams, nedidins inovacijų sistemos fragmentacijos, nebus kuriama perteklinė infrastruktūra, o SIC veikla atneš aiškią pridėtinę vertę.**b)** *Atvirų duomenų paklausos skatinimas*– inovatyvūs sprendimai, kuriami viešųjų institucijų atvirų duomenų pagrindu. Galimos intervencijos:* Prizai ir (arba) subsidijos verslui, naudojančiam viešųjų institucijų atvirus duomenis inovatyviems sprendimams ar paslaugoms kurti.
* Subsidijos viešojo sektoriaus institucijoms, organizuojančioms *hakatonus*, GovTech Lab veiklą.
* Subsidijos techninei pagalbai savivaldybėms teikti: telkti atvirų duomenų teikėjų ir vartotojų bendruomenę regionuose, metodinė pagalba identifikuojant duomenų atvėrimo poreikius ir prievoles bei atveriant duomenis.
 |
| **c)** *Masinių skaitmeninių paslaugų plėtra ir atnaujinimui, įskaitant sąveikių sprendimų ir pagrindinės infrastruktūros (angl. key enablers) diegimą ir tobulinimą.* Galimos intervencijos:* Subsidijos duomenų analitikos sprendimų, visų pirma paremtų dirbtinio intelekto technologijomis, taikymui viešajame sektoriuje.
* Subsidijos sudėtinių viešųjų paslaugų kūrimui, plėtrai ir atnaujinimui, įsk. institucijos vidaus procesų, reikalingų paslaugai teikti, skaitmeninimą. Esant ribotiems finansiniams ištekliams, investicijas sukoncentruoti į tas sudėtines paslaugas, kurios yra strategiškai *reikšmingos* ES ir (arba) nacionaliniu lygiu – nurodomos ES ar LR teisės aktuose, naudojamos tarpvalstybiniu (ES) ir (arba) nacionaliniu lygiu, *teikimo apimtis* (tiek elektroniniu, tiek įprastu būdu) yra didelė bei kurių skaitmeninimas padėtų *sutaupyti* daugiausiai.
* Subsidijos e. sveikatos plėtrai: bepopierinė asmens sveikatos istorija; didžiųjų duomenų analitikos įrankių kūrimas ir diegimas (taikant dirbtinio intelekto technologijas).
* Subsidijos pagrindinės infrastruktūros diegimui ir tobulinimui (pavyzdžiui, VIISP platforma, paslaugų prieinamumo technologijos žmonėms su negalia ar nekalbantiems lietuviškai).

*d) Valstybės debesų kompiuterijos infrastruktūros įveiklinimas*, sudarant galimybes užtikrinti informacinių sistemų ir registrų sąveikumą „valstybei realiu laiku“ įgyvendinti bei duomenims atverti, pavyzdžiui:* Subsidijos valstybės debesų kompiuterijos infrastruktūros plėtrai, siekiant į valstybės debesijos infrastruktūrą perkelti viešojo sektoriaus informacines sistemas ir registrus
* Subsidijos informacinių sistemų ir registrų migravimui į debesijos kompiuteriją. Esant ribotiems finansiniams ištekliams, prioriteto tvarka, padedant ES investicijoms, migruoti turėtų tos informacinės sistemos ir registrai, kurie: talpina *aukštos vertės duomenų rinkinius* pagal Atvirų duomenų direktyvą, yra *labiausiai technologiškai pasenę*; turi *daugiausiai sąsajų* su kitomis informacinėmis sistemomis ir registrais (gauna/teikia duomenis); kurių *duomenų atvėrimo kaštai* tuo atveju, jei sistema nemigruotų į debesijos infrastruktūrą, būtų *didžiausi.*

**e)** *Elektroninės atpažinties priemonių ir elektroninių operacijų patikimumo paslaugų transformacija* (jei eIDAS reglamento peržiūros rezultatai pareikalaus stipriai koreguoti šalyje veikiančią el. atpažinties ir el. operacijų patikimumo sistemą).1 schema Visuomenės skaitmeninimo gairės |

